Broj: 711-I-890-M-77/18-02-11

Zagreb, 20. lipnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15, u daljnjem tekstu: ZSSI), **na zahtjev dužnosnika Darka Josipovića, zamjenika predsjednika Vijeća Hrvatske regulatorne agencije za mrežne djelatnosti (u daljnjem tekstu: HAKOM)**, za davanjem mišljenja Povjerenstva, na 15. sjednici, održanoj 20. lipnja 2018.g., daje sljedeće:

**MIŠLJENJE**

**Dužnosnik Darko Josipović može za vrijeme obnašanja dužnosti i u razdoblju dvanaest mjeseci od dana prestanka obnašanja dužnosti zamjenika predsjednika HAKOM-a, poslove upravljanja zajedničkim obrtom u cijelosti prenijeti na drugog obrtnika-ortaka, čime bi ukladio svoje postupanje u odnosu na zabranu propisanu člankom 14. stavkom 1. ZSSI-a.**

Obrazloženje

Zahtjev za davanjem mišljenja Povjerenstva podnio je dužnosnik Darko Josipović, zamjenik predsjednika HAKOM-a. U knjigama ulazne pošte zahtjev je zaprimljen 7. svibnja 2018.g. pod poslovnim brojem 711-U-1492-M-62/18-01-5, povodom kojeg se vodi predmet broj M-62/18.

Člankom 3. stavkom 2. ZSSI-a propisano je da se odredbe navedenog Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske. Hrvatski sabor je na sjednici 27. travnja 2018.g. donio odluku o imenovanju Darka Josipovića zamjenikom predsjednika Vijeća HAKOM-a. Stoga je i Darko Josipovim povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Povjerenstvo je, na zahtjev dužnosnika Darka Josipovića, na 11. sjednici održanoj 18. svibnja 2018.g, dalo Mišljenje da nema zapreke da dužnosnik Darko Josipović, na temelju članka 13. stavka 3. ZSSI-a, za vrijeme obnašanja dužnosti zamjenika predsjednika HAKOM-a, putem obrta pruža poslove izobrazbe i stručnih usavršavanja te savjetovanja iz područja javne nabave. U slučaju postojanja bilo kakvih dvojbi radi li se u pojedinom slučaju o edukacijskoj djelatnosti ili ne, odnosno radi li se o obavljanju drugih poslova koji bi po intenzitetu ili trajanju mogli predstavljati druge poslove u smislu članka 13. stavka 2. ZSSI-a, dužnosnik je dužan zatražiti mišljenje Povjerenstva sukladno članku 6. stavku 1. ZSSI-a, u vezi konkretnog posla. Povjerenstvo je također ukazalo dužnosniku da na temelju članka 14. stavka 1. ZSSI-a, u vezi sa člankom 20. stavkom 3. ZSSI-a, za vrijeme obnašanja dužnosti i u razdoblju dvanaest mjeseci od dana prestanka obnašanja dužnosti ne može obavljati poslove upravljanja obrtom, pa je nužno isti obrt voditi putem poslovođe, koji je u radnom odnosu kod obrtnika u skladu sa Zakonom o obrtu („Narodne novine“, broj 143/13.).

Nastavno na navedeno mišljenje dužnosnik je 14. lipnja 2018.g. zatražio dodatno mišljenje može li istovremeno s obavljanjem javne dužnosti imati zajednički obrt, sukladno članku 33. stavku 1. Zakona o obrtu, uz uvjet da se poslovi upravljanja obrta putem ugovora o ortaštvu povjere drugom/drugim članu/članovima zajedničkog obrta. Povodom navedenog zahtjeva otvoren je predmet P-77/18.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima. Člankom 4. stavkom 4. ZSSI-a propisano je da su poslovni subjekti u smislu toga Zakona, između ostalog i obrtnici.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17., počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 33. stavkom 1. Zakona o obrtu („Narodne novine“ broj 143/13.) definiran je zajednički obrt kao obrt koji zajednički mogu obavljati dvije ili više fizičkih osoba radi obavljanja gospodarskih djelatnosti. Sukladno stavku 2. i 3. istog članka Zakona o obrtu, međusobni odnosi osoba koje zajednički obavljaju obrt uređuju se pisanim ugovorom, na koji se primjenjuju propisi kojima se uređuju obvezni odnosi u ortaštvu. Člankom 35. stavkom 1. Zakona o obrtu propisano je da se odredbe toga Zakona, koje se odnose na obavljanje obrta kada obrt obavlja fizička osoba, odgovarajuće primjenjuju i na obrt koji zajednički obavlja više fizičkih osoba.

Člankom 28. Zakona o obrtu propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati Zakonom propisane uvjete. Zakon o obrtu ne sadrži posebne odredbe o vođenju zajedničkog obrta od strane suvlasnika, niti sadrži posebne odredbe o zastupanju obrta.

Stoga se na pitanja upravljanja poslovima i zastupanje zajedničkog obrta primjenjuju odredbe Zakona o obveznim odnosima („Narodne novine“ broj 35/05., 41/08., 125/11., 78/15., u daljnjem tekstu: ZOO). Naime, sukladno članku 642. stavku 1. ZOO-a, pravo na vođenje poslova ortaštva pripada zajednički svim ortacima, dok sukladno članku 643. stavku 1. ZOO-a, kad je ugovorom o ortaštvu ovlaštenje za vođenje poslova preneseno na jednog ili više ortaka, tada se oni smatraju opunomoćenicima.

Slijedom navedenog, Povjerenstvo je mišljenja kako bi dužnosnik koji bi, na temelju ugovora sa suvlasnikom u zajedničkom obrtu, vođenje zajedničkog obrta povjerio u cjelosti drugom ortaku, time uskladio svoje postupanje u odnosu na zabranu propisanu člankom 14. stavkom 1. ZSSI-a.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Darko Josipović, elektronička dostava
2. Objava na internetskoj stranici Povjerenstva
3. Pismohrana